Οι διαταραχές του ύπνου ταξινομούνται σε 4 κατηγορίες κατά την ASDC (Association of Sleep Disorders):
1) Insomnias, δηλαδή διαταραχές έναρξης και διάρκειας του ύπνου
2) Εκσεσημασμένη υπνηλία.
3) Διαταραχές σχέσης ύπνου- αφύπνισης.
4) Δυσλειτουργίες που σχετίζονται με τον ύπνο. Στις τελευταίες ανήκουν οι δυσυπνίες όπου το άτομο αδυνατεί να κοιμηθεί και υποφέρει από αυπνίες, οι παρυπνίες όπου το κεντρικό νευρικό σύστημα (ΚΝΣ) δε λειτουργεί φυσιολογικά κατά τον ύπνο και μπορεί να εμφανιστούν εφιάλτες ή και ενούρηση κατά τον ύπνο και οι διαταραχές ύπνου ψυχιατρικής αιτιολογίας.
Οι διαταραχές του ύπνου που μπορούν να βοηθηθούν από τον ΩΡΛ είναι αυτές που οφείλονται σε απόφραξη της ανώτερης αναπνευστικής οδού η οποία οδηγεί σε σύνδρομο αποφρακτικής υπνικής άπνοιας που εκδηλώνεται με παύσεις στην αναπνοή κατά τη διάρκεια του ύπνου, διάρκειας τουλάχιστον 10 δευτερολέπτων. Στα παιδιά οι άπνοιες θεωρούνται παθολογικές ανεξαρτήτως της διάρκειάς τους ( δηλαδή και μικρότερες των 10 δευτερολέπτων).
Στα παιδιά το σύνδρομο αποφρακτικής υπνικής άπνοιας σχετίζεται με αυξημένο μέγεθος στις παρίσθμιες αμυγδαλές και τις αδενοειδείς εκβλαστήσεις (κρεατάκια).
Στους ενήλικες , αντίστοιχα, σχετίζεται με μία ποικιλία και συχνά με συνδυασμό παραγόντων που αφορούν στη ρινική κοιλότητα (σκολίωση ρινικού διαφράγματος, υπερτροφία ρινικών κογχών, ρινικοί πολύποδες), στο μέγεθος των αμυγδαλών (υπερτροφικές), στη στενή υπερώα και τη μακρά σταφυλή, στην υπερτροφική βάση της γλώσσας, στη μικρογναθία και στο δείκτη μάζας σώματος (BMI) (παχυσαρκία).